Alvar Verving

Alvar Verving (25. toukokuuta 1851 - 9. marraskuuta 1906 Helsinki) oli hovineuvos ja Helsingfors Segelsällskapetin perustaja ja ensimmäinen kommodori. 

Seura sai alkunsa syyskuun alussa 1892 julkaistussa ilmoituksessa Hufvudstadsbladet-lehdessä, jossa otsikolla "Seglare Ohoj!" kutsuttiin kiinnostuneita perustavaan kokoukseen. Pursiseuran perustamisajankohtana pidetään tammikuun 7. päivää vuonna 1893, jolloin Suomen kenraalikuvernööri Fjodor Heiden oli allekirjoittanut seuran ensimmäiset säännöt. Verving oli vaikuttanut sääntökomiteassa ja esitteli hyväksytyt säännöt seuran virallisessa perustavassa jäsenkokouksessa, joka pidettiin 27.1.1893 Arbetets vännerin toimistolla. Kokouksessa 16 läsnäolijaa ilmoittautuivat jäseniksi. Verving oli aktiivinen NJK:n hallituksen jäsen, mutta halusi yhdessä muiden ensimmäisissä kokouksissa mukana olleiden NJK-jäsenten kanssa perustaa Helsinkiin toisen seuran, joka hyväksyisi jäsenikseen sekä miehiä että naisia, riippumatta siitä omistivatko he veneen vai eivät. 

HSS perustettiin yläluokkaisen NJK:n keskiluokkaiseksi jatkeeksi. Verving oli toiminut päätuomarina ns. Håkansvik-kilpapurjehdustapahtumissa 1880-1890-luvuilla. Håkansvikin kilpapurjehtijoiden ydinjoukko tulikin muodostamaan vastaperustetun HSS:n perusjäsenistön. Alvar Verving toimi seuran kommodorina vain yhden kauden, jonka jälkeen hän joutui sairauden takia luopumaan tehtävästään.Hänen seuraajansa oli Anton Moberg, joka toimi seuran kommodorina vuoteen 1899 saakka.

Lähteet

Suomalaiset purjehtijat
Vuonna 1851 syntyneet
Vuonna 1906 kuolleet